**Stromatolithen**

van Hein Benjes, äöwerdraogen in use Südollenborger Platt van Bernd Grieshop, Höltinghuusen, Gemeinde Emstek

Du, Hannes, ick häbb Erna van diene Strohmatten vertellt.

 Wat för Strohmatten?

Dei mit dei Luftblaosen.

 Strohmatten mit Luftblaosen?

In Australien, ut dei Urtied.

 Stroh - Fidi! Dat sünd kiene Strohmatten, menns woll Stromatolithen?

Jao, dei mit dei Luftblaosen. Erna sägg, sowat geew dat nich.

 Wat giff dat nich?

Datt dei Milljonen Johr läwen daut, disse Matten.

 Matten nich, Fidi: Steine sünd dat.

Un dei schäölt läwen, Hannes? Dei Steine?

 Man, Fidi, mott ick di dat aals noch einmaol verklorn?

Blots dat mit dei Luft, Hannes.

 Mit dei Luft gaiht dat nich los, Fidi. Dat gaiht mit gor nicks los.

Mit nicks?

 Taueiste wör nicks, in dei Urtied.

Gor nicks...

Kien Boom, kien Gräss, kiene Häuhner, kien Fischk, kiene Luft - nicks! Blots Steine un Waoter, un Füer ut dei Vulkaone, Fidi! Dat mit dei Luft, dat güng in ’t Waoter los. Dor wörn disse lüttken Bakterien...

Un ick dachde, dor wör nicks?

 Jao, taueiste. Man dann! Bumms, wörn sei dor, in ’t Waoter.

Dei Bakterien.

 Jao, un nümms weit, wor dei herkaomen sünd.

Van ’n Maond?

 Mag wän, kiener weit dat. Süh, un dann güng dat los.

Mit dat Stroh?

 Nee, Fidi, mit dei Luft.

Geew dat ja nich.

Geew dat nich. Süh, un aohne Luft kiene Häuhner, kien Fischk, kienen Fidi.

Un dei Bakterien?

 Dei sünd nu anfang’n tau fräten un äten un...

Wat häbbt dei dann fräten?

 Sinnig, Fidi, aals dei Riege nao, laot mi eiste eis ’n bäten jappen. Moss

 wäten: Wecker äten dait, maokt Luft.

Bäten Luft?

 Bäten Luft? Fidi, dat giff schäpelwiese Luft, sobold dat man Milljonen

 Bakterien sünd! Mit dei Johrn is dat ganz bannig väl Luft, naug för Böme un

Sauriers un Gräss un Neandertalers, ganz un gor naug för aal dat Läwen

uppe Welt.

Un dann harn dei Bakterien ja uck wat tau fräten.

 Wat ick sägg häff: Eiste äten, dann fräten.

Un dat Stroh?

Fidi: Stromatolithen! Dat is jüss so as bi dei Korallen, Fidi, dei maokt sick ehrn

 Stein sülwen...

Un dei Bakterien?

 Dei läwt in so ’n Stein.

Un maokt Luft.

 Sägg ick ja.